**Názov projektu: Spoločne pre zelenú Európu**

**Program: Erasmus+**

**Číslo zmluvy: 2016-1-SK01-KA101-022229**

Stredná odborná škola stavebná na Tulipánovej ulici v Žiline aktuálne reaguje na potreby spoločnosti v oblasti životného prostredia otvorením nového študijného odboru technik energetických zariadení budov už v školskom roku 2017/2018. Zavedeniu nového odboru predchádza samozrejme dôkladná príprava pedagogických zamestnancov, získavanie odborných materiálov a taktiež technické zabezpečenie praktického vyučovania.

V septembri školského roku 2016/2017 sa v rámci projektu Erasmus+ zúčastnili pedagogickí zamestnanci SOŠ stavebnej v Žiline dvojtýždňového školenia vo vzdelávacom centre v nemeckom Cottbuse. Témou bola „Energetická modernizácia existujúcich budov a využiteľnosť alternatívnych zdrojov energie“. Počas pobytu účastníci spoznali podmienky rozvoja stavebníctva v oblasti nízkoenergetických a pasívnych stavieb v Nemecku.

Vzdelávacie centrum v Cottbuse využíva slnko a dažďovú vodu na svoju prevádzku. Na streche sú nainštalované solárne panely na ohrev teplej vody a vykurovanie. Dažďová voda, ktorá sa zachytáva v prírodnej rastlinnej čističke vody v areáli centra, je filtrovaná v prvej etape za pomoci vybraných rastlín, prečerpávaná do druhej nádrže, kde dochádza k druhému stupňu prírodného filtrovania a rozvodmi sa dostáva spätne do budovy ako úžitková voda.

Teoretická časť školenia bola venovaná prednáškam o tepelných čerpadlách a fotovoltaickom systéme, ich výhodách a nevýhodách pre domácnosti. Praktická časť školenia sa zamerala na diagnostikovanie škôd infračervenou termografiou a spôsobmi ich odstránenia.

Návštevou Technickej univerzity v Cottbuse mali možnosť získať nové nápady na zatraktívnenie vyučovacieho procesu na praktickom vyučovaní. Vybavenosť univerzity je na veľmi vysokej úrovni a dáva možnosť študentom prakticky vyskúšať zapojenia, simulovať a definovať chyby, vykonať opravy systémov rôznych typov alternatívnej energie.

Informácie o vzdelávacom systéme, o priebehu záverečných a maturitných skúšok, o požiadavkách na vedomostnú úroveň žiakov v Nemecku získali návštevou Strednej školy so zameraním pre stavebné odbory v Cottbuse. Prezreli si veľkolepo riešené priestory školy a veľmi prakticky zariadené učebne.

Na záver boli účastníkom odovzdané certifikáty od predstaviteľa ÜAZ Potsdam – Dipl. Ped. Waltera Jahna, za účasti ktorého prebehlo aj záverečné hodnotenie pobytu a ktorý vyslovil nádej na ďalšiu spoluprácu do budúcnosti.

Na základe získaných skúseností a nápadov vytvorili majstri odborného výcviku Bc. Dubovec a p. Chládecký návrh na pracovný zošit pre jeden tematický celok v odbore technik energetických zariadení budov. Zároveň sa vytvorili dobré predpoklady pre ďalšiu spoluprácu v rámci strategického partnerstva v programe Erasmus+.

Druhá etapa projektu sa uskutoční v Taliansku v meste Gubbio. Výmena skúseností s rôznymi partnermi dáva možnosť aktualizovať a neustále modernizovať vyučovací proces, zatraktívniť a zviditeľniť Strednú odbornú školu stavebnú v Žiline a dostať ju tak do povedomia širokej verejnosti.